Na temelju članka 95. Zakona o komunalnom gospodarstvu („Narodne novine“ br. 68/18,   
110/18-Odluka) i članka 26. Statuta Grada Otočca („Službeni vjesnik Grada Otočca br.1/13., 1/16., 2/18., 1/19-pročišćeni tekst), Gradsko vijeće Grada Otočca, dana 19. 06. 2019. godine, donosi

**ODLUKU**

**o komunalnoj naknadi**

I. OPĆE ODREDBE

Članak 1.

(1) Odlukom o komunalnoj naknadi određuje se:

1. pojam i svrha obračuna i plaćanja komunalne naknade,

2. naselja u Gradu Otočcu u kojima se naplaćuje komunalna naknada,

3. područja zona u Gradu Otočcu u kojima se naplaćuje komunalna naknada,

4. koeficijenti zona (Kz),

5. koeficijenti namjene (Kn),

6. rokovi plaćanja komunalne naknade,

7.nekretnine važne za Grad Otočac koje su u potpunosti ili djelomično oslobađaju od   
plaćanja komunalne naknade,

8. opći uvjeti i razlozi zbog kojih se u pojedinačnim slučajevima može odobriti djelomično ili   
potpuno oslobađanje od plaćanja komunalne naknade,

9. izvori sredstava iz kojih će se namiriti iznos za slučaj potpunog ili djelomičnog oslobađanja od plaćanja komunalne naknade

10. obveznici i obveze plaćanja komunalne naknade,

11. obračun komunalne naknade,

12. izrada rješenja o komunalnoj naknadi.

Članak 2.

(1) Komunalna naknada plaća se za:

1. stambeni prostor,

2. garažni prostor,

3. poslovni prostor,

4. građevinsko zemljište koje služi obavljanju poslovne djelatnosti,

5. neizgrađeno građevinsko zemljište.

(2) Komunalna naknada plaća se za nekretnine iz stavka 1. ovoga članka koje se nalaze na   
području na kojem se najmanje obavljaju komunalne djelatnosti održavanja nerazvrstanih   
cesta i održavanja javne rasvjete te koje je opremljeno najmanje pristupnom cestom,   
niskonaponskom električnom mrežom i vodom prema mjesnim prilikama te čini sastavni dio   
infrastrukture Grada Otočca .

(3) Građevinskim zemljištem koje služi obavljanju poslovne djelatnosti smatra se zemljište koje se   
nalazi unutar ili izvan granica građevinskog područja, a na kojemu se obavlja poslovna   
djelatnost.

(4) Neizgrađenim građevinskim zemljištem smatra se zemljište koje se nalazi unutar granica   
građevinskog područja na kojemu se u skladu s propisima kojima se uređuje prostorno   
uređenje i gradnja mogu graditi zgrade stambene ili poslovne namjene, a na kojemu nije   
izgrađena zgrada ili na kojemu postoji privremena građevina za čiju izgradnju nije potrebna   
građevinska dozvola.

(5) Neizgrađenim građevinskim zemljištem smatra se i zemljište na kojemu se nalazi ruševina   
zgrade. Ruševinom zgrade smatraju se ostaci zgrade koja je zbog oštećenja ili nedostatka   
pojedinih dijelova izgubila svoja svojstva zbog čega nije prikladna za upotrebu sukladno svojoj   
namjeni, a koja se zbog toga ne rabi najmanje pet godina.

Članak 3.

1. Komunalna naknada obračunava se po četvornom metru (m²) površine nekretnine za koju se utvrđuje obveza plaćanja komunalne naknade i to za:
2. Stambeni, poslovni i garažni prostor po jedinici korisne površine, koja se utvrđuje na način propisan Uredbom o uvjetima i mjerilima za utvrđivanje zaštićene najamnine (Narodne novine broj 40/97.).
3. Građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine.
4. Iznos komunalne naknade po četvornom metru (m²) površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B).
5. Vrijednost boda komunalne naknade (B) određuje Odlukom Gradsko vijeće Grada Otočca a određuje se godišnje u kunama po četvornom metru (m²) korisne površine stambenog prostora u prvoj zoni Grada Otočca.

II. SVRHA KOMUNALNE NAKNADE

Članak 4.

(1) Komunalna naknada je novčano javno davanje koje se plaća za održavanje komunalne infrastrukture.

(2) Komunalna naknada je prihod proračuna Grada Otočca koji se koristi za financiranje   
održavanja i građenja komunalne infrastrukture, a može se na temelju odluke Gradskog vijeća   
Grada Otočca koristiti i za financiranje građenja i održavanja objekata predškolskog,   
školskog, zdravstvenog i socijalnog sadržaja, javnih građevina sportske i kulturne namjene te   
poboljšanja energetske učinkovitosti zgrada u vlasništvu Grada Otočca, ako se time ne   
dovodi u pitanje mogućnost održavanja i građenja komunalne infrastrukture

III. OBVEZNICI PLAĆANJA KOMUNALNE NAKNADE

Članak 5.

(1) Komunalnu naknadu plaća vlasnik odnosno korisnik nekretnine iz članka 4. stavka 1. ove Odluke.

Članak 6.

(1) Korisnik nekretnine iz članka 5. stavka 1. ove Odluke plaća komunalnu naknadu:

1. ako je na njega obveza plaćanja te naknade prenesena pisanim ugovorom,

2. ako nekretninu koristi bez pravne osnove ili

3. ako se ne može utvrditi vlasnik.

(2) Vlasnik nekretnine solidarno jamči za plaćanje komunalne naknade ako je obveza plaćanja te   
naknade prenesena na korisnika nekretnine pisanim ugovorom.

IV. OBVEZA PLAĆANJA KOMUNALNE NAKNADE

Članak 7.

(1) Obveza plaćanja komunalne naknade nastaje:

1. danom izvršnosti uporabne dozvole odnosno danom početka korištenja nekretnine koja se   
koristi bez uporabne dozvole,

2. danom sklapanja ugovora kojim se stječe vlasništvo ili pravo korištenja nekretnine,

3. danom pravomoćnosti odluke tijela javne vlasti kojim se stječe vlasništvo nekretnine,

4. danom početka korištenja nekretnine koja se koristi bez pravne osnove.

(2) Obveznik plaćanja komunalne naknade dužan je u roku od 15 dana od dana nastanka obveze   
plaćanja komunalne naknade, promjene osobe obveznika ili promjene drugih podataka bitnih   
za utvrđivanje obveza plaćanja komunalne naknade (promjena obračunske površine

nekretnine ili promjena namjene nekretnine), prijaviti Jedinstvenom upravnom odjelu Grada Otočca nastanak te obveze odnosno promjenu tih podataka.

(3) Ako obveznik plaćanja komunalne naknade ne prijavi obvezu plaćanja komunalne naknade,   
promjenu osobe obveznika ili promjenu drugih podataka bitnih za utvrđivanje obveze plaćanja   
komunalne naknade u propisanom roku, dužan je platiti komunalnu naknadu od dana   
nastanka obveze.

V. PODRUČJA ZONA

Članak 8.

(1) Komunalna naknada plaća se na cijelom području Grada Otočca kao i u svim naseljima na području Grada Otočca

(2) Područja zona u Gradu Otočcu u kojima se naplaćuje komunalna naknada određuju se s   
 obzirom na uređenost i opremljenost područja komunalnom infrastrukturom.

(3) U Gradu Otočcu utvrđuju se četiri (4) zone za određivanje visine komunalne naknade:

1. Prva zona je područje naselja Otočac koje je najbolje uređeno i opremljeno komunalnom   
infrastrukturom i obuhvaća slijedeće ulice:

Ive Senjanina, Ruđera Boškovića, Ante Starčevića do kbr.25, Forcuranje do kbr.6, Petra Zrinskog, Ćirila i Metoda, Kralja Zvonimira, Mate Čopa, Bana Josipa Jelačića, Luka, Marka Marulića, Radnička, Nikole Tesle, Nikole Mašića, Vladimira Nazora, Dr.Andrije Štampara, Vatrogasna, Bartola Kašića, Zagrebačka, Biškupljak,Josipa Barkovića, Miroslava Krleže, Generala Nikole maštrovića, Trg popa Marka Mesića, Trg dr.Franje Tuđmana, Trg 133. Brigade HV-a, Sajmišnu, Stjepana Radića, Jadranska, Ivana Meštrovića, Novoselija. Špilnički odvojak, Velebitska, Ivane Brlić-Mažuranić,Donja Dubrava do kbr.33, Gornja Dubrava do kbr.63, Kralja Tomislava, Svete Jelene, Tina Ujevića, Trg dr Dražena Bobinca, Dragutina Tadijanovića.

2. Druga zona obuhvaća sljedeće ulice:

Ante Starčevića od kbr. 26, Forcuranje od kbr.7, Fortička, Ivana Zajca, Kneza Branimira, Ivana Mažuranića, Silvija Strahimira Kranjčevića, Ljudevita Gaja, Petra Zoranića, Frankopanska, Kapelska, Plitvička, Donja Dubrava od kbr.34, Gornja Dubrava od kbr.64.

3. Treća zona obuhvaća sljedeće ulice:

Vivoze, Šumećica, poljička, Poljički odvojak, Pod Pakljem, Pakaljski odvojak, Ivana Gundulića,

Orovac i naselja Čoviće, Kompolje, Kuterevo, Ličko Lešće, Prozor, Sinac i Švica.

4.Četvrta zona obuhvaća sljedeća naselja:

Brlog, Brloška Dubrava, Dabar, Doljani, Drenov Klanac, Glavace, Hrvatsko polje, Lipovlje, Podum, Ponori, Ramljani, Staro Selo, Škare.

VI. KOEFICIJENTI ZONA (Kz)

Članak 9.

(1) Vrijednost koeficijenta zona (Kz) za pojedine zone odnose se na sve vrste nekretnina i

djelatnosti u toj zoni ako ovom Odlukom nije propisano drugačije.

Članak 10.

(1) Koeficijenti zona (Kz) iznose:

1.Prva zona iznosi 1,00

2.Druga zona iznosi 0,90

3.Treća zona iznosi 0,80

4.Četvrta zona iznosi 0,60

VII. KOEFICIJENTI NAMJENE (Kn)

Članak 11.

(1) Koeficijent namjene (Kn) ovisno o vrsti nekretnine i djelatnosti koja se obavlja iznosi za:

1.Stambeni prostor 1,00

2..Garažni prostor 1,00

3.Neizgrađeno građevinsko zemljište 0,05

4. Poslovni prostor ovisno o djelatnosti na područjima (Sukladno metodologiji Nacionalne klasifikacije

djelatnosti 2007.-NKD 2007., Narodne novine broj 58/2007) kako slijedi:

|  |  |  |
| --- | --- | --- |
| Koeficijent namjene | Područje, Odjeljak, Skupina, Razred | Naziv djelatnosti |
| 10,00 | I,  56.2,  N,77.10 | **DJELATNOSTI PRIPREME I USLIŽIVANJA HRANE I PIĆA /**  **ADMINISTRATIVNE I POMOĆNE USLUŽNE DJELATNOSTI**  Caffe barovi, noćni barovi, disko klubovi, bife, bistoi, igračnice, rent-a-car usluge |
| 9,00 | K  ,L  ,92 | **FINANCIJSKE DJELATNOSTI I DJELATNOSTI OSIGURANJA, POSLOVANJE NEKRETNINAMA, DJELATNOSTIMA KOCKANJA I KLAĐENJA, STRUČNE, ZNANSTVENE I TEHNIČKE DJELATNOSTI**  Banke, financijske agencije, osiguravajući zavodi, igre na sreću, predstavništva, poslovna udruženja, premjeravanje i kartiranje zemljišta,advokatske kancelarije, projektne organizacije, poduzeća za obavljanje knjigovodstvenih usluga, objekti i zemljišta HP i HT |
| 8,00 | M,  69.10,  I,  G | **DJELATNOSTI PRIPREME I USLUŽIVANJA HRANE I PIĆA /TRGOVINA NA VELIKO I MALO**  kavane, restorani, gostionice, krčme, konobe, pivnice, buregdžije pečenjare, zdravljaci, Slastičarne, trgovine (osim trgovina prehrambenih proizvoda, trgovina pogrebnom opremom, metalnom i električnom robom,, trgovina boja i lakova i kemikalija, knjižare,sjemenarnice,cvjećarne,tržnice,, hladnjače, apoteke.) |
| 5,00 | I,  55 | **DJELATNOST PRUŽANJA SMJEŠTAJA TE PRIPREME I USLUŽIVANJA HRANE**  hoteli, moteli, pansioni, turistička naselja, odmarališta otvorenog tipa, |
|  | F,  G,  45,47,  S,  95.2,96.09 | **GRAĐEVINARSTVO, TRGOVINA NA VELIKO I MALO, POPRAVAK MOTORNIH VOZILA I MOTOCIKALA**, Trgovina na malo hranom i pićima i duhanskim proizvodima u specijaliziranim trgovinama**, OSTALE USLUŽNE DJELATNOSTI**  Graditeljstvo, ribnjačarstvo, usluge u željezničkom prometu, automehaničari, autolimari, Autolakireri, vulkanizeri, staklari, grafičari, auto praonice, zanatske proizvodne radionice, trgovine pogrebnom opremom, metalne i električne robe, boja, lakova i kemikalija, knjižare,sjemenare, cvjećarne, tržnice, hladnjače, apoteke, urari, zlatari i slične djelatnosti |
|  |  |  |
| 3,00 | H,  49,0  B,  C,D,G,S | **TRGOVINA NA VELIKO I MALO, OSTALE USLUŽNE DJELATNOSTI**  usluge u cestovnom prometu, industrijska djelatnost,(zatvoreni prostori), skladišta i otkup otpadaka,Elektroenergetska postrojenja, poljoprivredne zadruge,Proizvodnja prehrambenih proizvoda, optičari, knjigoveže, popravak kućanskih aparata i uređaja, ostale osobne usluge, fino mehaničari, fotografi, fotokopiranje, Metaloprerađivačka djelatnost, trgovine prehrambenih proizvoda |
| 2,00 | 0,84.1  84.2  S  94.9  96 | **JAVNA UPRAVA O OBRANA: OBVEZNO SOCIJALNO OSIGURANJE, OSTALE USLUŽNE DJELATNOSTI**-djelatnosti članskih organizacija, ostale osobne uslužne djelatnosti  nekretnine u vlasništvu RH,izvršna i upravna pravna tijela I organizacije, tijela pravosuđa, fondova, udruženja građana, Trgovačka društva za obavljanje komunalnih djelatnosti, djelatnosti osobnih usluga (brijači, frizeri, postolari i sl.djelatnosti)poslovni prostor političkih stranaka, novinska djelatnost,izdavačka djelatnost |
| 1,00 | D  34,1  R  93  Q | **OPSKRBA ELEKTRIČNOM ENERGIJOM, PLINOM, PAROM I KLIMATIZACIJA**  Proizvodnja, prijenos i distribucija električne energije,/**SPORTSKE DJELATNOSTI TE ZABAVNE I**  **REKREACIJSKE DJELATNOSTI /DJELATNOSTI ZDRAVSTVENE ZAŠTITE I SOCIJALNE SKRBI**  Vodne građevine za proizvodnju električne energije (akumulacije, dovodni i odvodni Kanali i drugi objekti koji pripadaju ovim građevinama), ribnjaci (otvoreni bazeni) objekti koji se koriste za sport i rekreaciju, osim onih u vlasništvu Grada Otočca i Republike Hrvatske, ustanove i Organizacije u zdravstvu, osim onih navedenih u članku 15. Točka 2 |

(2) Koeficijent namjene za građevinsko zemljište koje služi za obavljanje poslovne djelatnosti iznosi

10% koeficijenta namjene određene za poslovni prostor.

Članak 12.

(1) Za poslovni prostor i građevinsko zemljište koje služi obavljanju poslovne djelatnosti, kad se   
poslovna djelatnost ne obavlja više od šest mjeseci u kalendarskoj godini, koeficijent namjene   
umanjuje se za 50%, ali ne može biti manji od koeficijenta namjene za stambeni prostor   
odnosno za neizgrađeno građevinsko zemljište.

(2) Za hotele, apartmanska naselja i kampove visina godišnje komunalne naknade ne može biti   
veća od 1,5 % ukupnog godišnjeg prihoda iz prethodne godine, ostvarenog u hotelima,   
apartmanskim naseljima i kampovima koji se nalaze na području Grada Otočca.

VIII. ROK PLAĆANJA

Članak 13.

(1) Komunalna naknada utvrđuje se u godišnjem iznosu.

(2) Obveznicima plaćanja komunalne naknade dostavljaju se prema pravomoćnim odnosno   
konačnim rješenjima:

1. četiri uplatnice za jednu kalendarsku godinu (stambeni prostor) za objekte koji pripadaju 03. i 04. Zoni,

2. dvanaest uplatnica za jednu kalendarsku godinu (stambeni prostor) za objekte koji pripadaju 01.,02., i dio 03. zoni

3. mjesečni računi (pravne osobe).

Članak 14.

(1) Kontrolu naplate komunalne naknade kao i ovrhu provodi Jedinstveni upravni odjel na način i po postupku propisanom zakonom kojim se utvrđuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drugačije.

IX. OSLOBAĐANJE OD PLAĆANJA KOMUNALNE NAKNADE

Članak 15.

Od obveze plaćanja komunalne naknade oslobađaju se u potpunosti nekretnine:

1. koje koriste Hrvatska vojska za djelatne potrebe (vojarne, vježbališta)
2. koje se koriste za djelatnost javnog predškolskog, osnovnog, srednjeg i visokog obrazovanja,
3. Muzeja kojih je osnivač RH i arhiva
4. koje koriste ustanove zdravstvene zaštite i socijalne skrbi u vlasništvu države i županije
5. koje se koriste za djelatnost vatrogasnih službi
6. koje služe vjerskim zajednicama za obavljanje njihove vjerske i obrazovne djelatnosti
7. za građevna zemljišta na kojima su spomen obilježja, spomen područja i masovne grobnice
8. za zemljišta i zgrade u vlasništvu obitelji poginulih, umrlih, zatočenih i nestalih hrvatskih branitelja i HRVI Domovinskog rata, pod uvjetima propisanim Zakonom o pravima hrvatskih branitelja iz Domovinskog rata i članova njihovih obitelji
9. gospodarske zgrade poljoprivrednika s dvorištem
10. za zemljišta i zgrade u vlasništvu obitelji slijepih i slabovidnih osoba, na zahtjev Udruge i uz prilog izjave o zajedničkom domaćinstvu
11. za zemljište i zgrade u vlasništvu obitelji osoba s invaliditetom tjelesnog oštećenja 80-100% uz prilog rješenja o invaliditetu i izjave o zajedničkom domaćinstvu
12. za zemljišta i zgrade u vlasništvu operativnih članova Dobrovoljnog vatrogasnog društva Otočac, Sinac i Kuterevo ili obitelji operativnih članova s kojima operativni član živi u zajedničkom domaćinstvu a što se dokazuje potpisanom izjavom o zajedničkom domaćinstvu

Članak 16.

(1) Obveznik plaćanja komunalne naknade za stambeni prostor, odnosno korisnik, samo ako je   
na njega od strane vlasnika prenesena pisanim ugovorom obveza plaćanja komunalne   
naknade, na osobni zahtjev, oslobodit će se, potpuno ili djelomično, plaćanja komunalne naknade:

1. obveznik plaćanja komunalne naknade koji je korisnik Zajamčene minimalne naknade   
uz prilaganje rješenja Centra za socijalnu skrb;

2. korisnik nekretnine, samo ako je na njega od strane vlasnika prenesena pisanim   
ugovorom obveza plaćanja komunalne naknade, ako je on ili član njegovog kućanstva korisnik Zajamčene minimalne naknade uz prilaganje rješenja Centra za socijalnu   
skrb.

(2) Oslobađanje od plaćanja komunalne naknade, sukladno prethodnom stavku moguće je samo   
za jedan stambeni prostor i to onaj kojem obveznik plaćanja komunalne naknade, odnosno   
korisnik ili član njegovog kućanstva ima prijavljeno prebivalište, o čemu je potrebno priložiti   
dokaz (preslika osobne iskaznice ili uvjerenje o prebivalištu). Uz Zahtjev se prilaže i Izjava o   
članovima zajedničkog kućanstva u kojoj moraju biti navedene sve osobe koje stanuju u   
stambenom objektu na koji se odnosi oslobađanje od plaćanja komunalne naknade.

(3) Oslobađanje se odnosi na tekuću kalendarsku godinu, a obuhvaća vremenski period od   
početka kvartala u kojem je podnesen zahtjev do kraja tekuće godine. Ako dođe do promjene   
koja utječe na gubitak prava , Jedinstveni upravni odjel će donijeti rješenje kojim prestaje oslobađanje od plaćanja komunalne naknade.

(4) Zahtjev za oslobađanje od obveze plaćanja komunalne naknade podnosi se Jedinstvenom upravnom odjelu. Temeljem podnesenog zahtjeva Jedinstveni upravni odjel donosi Rješenje o potpunom ili djelomičnom oslobađanju od plaćanja komunalne naknade

(5) po zahtjevu se ne postupa ukoliko obveznik ima dospjele nepodmirene obveze prema Gradu.

Članak 17.

(1) Obveznici plaćanja komunalne naknade za poslovni prostor koji započinju ili proširuju   
poslovanje djelomično se oslobađaju:

1. Poslovni prostori i građevinsko zemljište pravne ili fizičke osobe sa sjedištem ili prebivalištem na području Grada Otočca u prvoj godini poslovanja u 100 %-tnom iznosu a u drugoj godini poslovanja u 50 %-tnom iznosu ako zaposli minimalno jednog radnika

2. poslovni prostori i građevinsko zemljište pravne ili fizičke osobe sa sjedištem ili prebivalištem na

Području Grada Otočca koja u kalendarskoj godini poveća broj zaposlenih za 5 za tu godinu poslovanja u 50 %-tnom iznosu a u narednoj godini poslovanja u 25 %-tnom iznosu.

Članak 18.

(1) Ukoliko Obveznici plaćanja komunalne naknade za poslovni prostor koji započinju ili proširuju   
poslovanje za obavljanje proizvodne djelatnosti prije isteka pune godine za koju su dobili   
olakšicu na godišnji iznos komunalne naknade (KN) smanje broj zaposlenika u odnosu na broj   
zaposlenih osoba na početku godine za koju su ostvarili olakšicu gube pravo na olakšicu i moraju   
platiti puni godišnji iznos komunalne naknade (KN).

Članak 19.

(1) Odobrenje olakšice iz članka 17. ove Odluke Rješenjem donosi Jedinstveni upravni odjel   
po zahtjevu Obveznika plaćanja komunalne naknade za poslovni prostor koji započinju ili proširuju poslovanje za obavljanje proizvodne djelatnosti uz priloženu Izjavu o broju zaposlenih iz Hrvatskog zavoda za zapošljavanje) na početku godine.

(2) Obveznici plaćanja komunalne naknade za poslovni prostor koji započinju ili proširuju   
poslovanje za obavljanje proizvodne djelatnosti dužni su dostaviti Izjavu o broju zaposlenih (iz   
Hrvatskog zavoda za zapošljavanje) na kraju godine za koji koriste olakšicu , u protivnom   
gube pravo na olakšicu i moraju platiti puni godišnji iznos komunalne naknade (KN).

(3) Zahtjev Obveznika plaćanja komunalne naknade za poslovni prostor koji započinju ili proširuju   
poslovanje za obavljanje proizvodne djelatnosti za korištenje olakšice na godišnji iznos   
komunalne naknade (KN) podnosi se za prvu godinu započinjanja ili proširenja poslovanja i za   
slijedeću kalendarsku godinu (za svaku godinu posebno).

X. ODLUKA KOJOM SE ODREĐUJE VRIJEDNOST BODA KOMUNALNE NAKNADE (B)

Članak 20.

(1) Gradsko vijeće Grada Otočca do kraja studenoga tekuće godine donosi Odluku kojom se   
određuje vrijednost boda komunalne naknade (B). Odluka kojom se određuje vrijednost boda   
komunalne naknade (B) se primjenjuje od 1. siječnja iduće godine.

(2) Vrijednost boda komunalne naknade (B) određuje se u kunama po četvornom metru (m2)   
korisne površine stambenog prostora u prvoj zoni Grada Otočca a polazište za određivanje   
vrijednosti boda komunalne naknade (B) je procjena troškova održavanja komunalne

infrastrukture iz Programa održavanja komunalne infrastrukture uz uzimanja u obzir i drugih predvidivih i raspoloživih izvora financiranja održavanja komunalne infrastrukture.

(3) Ako Gradsko vijeće Grada Otočca ne odredi vrijednost boda komunalne naknade (B) do   
kraja studenoga tekuće godine, za obračun komunalne naknade u sljedećoj kalendarskoj   
godini vrijednost boda se ne mijenja.

XI. OBRAČUN KOMUNALNE NAKNADE

Članak 21.

(1) Iznos komunalne naknade po četvornome metru površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B).

(2) Obveznik čije je ukupno godišnje zaduženje manje od 50,00 kuna, plaća komunalnu naknadu jednom godišnje. Obveza plaćanja dospijeva 31. prosinca za tekuću godinu.

Članak 22.

(1) Formula za izračun komunalne naknade po četvornome metru površine nekretnine (kn) glasi:

1.KOEFICIJENT ZONE (Kz)

2.KOEFICIJENT NAMJENE (Kn)

3.GODIŠNJA VRIJEDNOST BODA KOMUNALNE NAKNADE (B)

4.IZNOS KOMUNALNE NAKNADE PO ČETVORNOME METRU NEKRETNINE (kuna/m2)

(2) 4=1x2x3

Članak 23.

1. Formula za izračun godišnjeg iznosa komunalne naknade za nekretninu glasi:

1.OBRAČUNSKA POVRŠINA NEKRETNINE (P) ..

2.GODIŠNJI IZNOS KOMUNALNE NAKNADE (KN)

(2) KN (kuna)=B (kuna/m2)\*Kz\*Kn\*P (m2)

(3) KN (kuna)=kn(kuna/m2)\*P (m2).

XII. RJEŠENJE O KOMUNALNOJ NAKNADI

Članak 24.

(1) Rješenje o komunalnoj naknadi donosi Jedinstveni upravni odjel a u skladu s ovom Odlukom i Odlukom kojom se određuje vrijednost boda komunalne naknade (B) u postupku pokrenutom po službenoj dužnosti.

(2) Rješenje o komunalnoj naknadi iz stavka 1. ovoga članka donosi se do 31. ožujka tekuće   
godine ako se odlukom Gradskog vijeća Grada Otočca mijenja vrijednost boda komunalne   
naknade (B) ili drugi podatak bitan za njezin izračun u odnosu na prethodnu godinu te u   
slučaju promjene drugih podataka bitnih za utvrđivanje obveze plaćanja komunalne naknade.

(3) Rješenjem o komunalnoj naknadi utvrđuje se:

1. iznos komunalne naknade po četvornome metru nekretnine kn (kuna/m2),

2. obračunska površina nekretnine P (m2),

3. godišnji iznos komunalne naknade KN (kuna),

4. mjesečni iznos komunalne naknade, odnosno iznos obroka komunalne naknade ako se   
 naknada ne plaća mjesečno i

5. rok za plaćanje mjesečnog iznosa komunalne naknade, odnosno iznosa obroka   
komunalne naknade ako se naknada ne plaća mjesečno.

(4) Godišnji iznos komunalne naknade [KN (kuna)] utvrđuje se množenjem obračunske površine nekretnine [P (m2)] za koju se utvrđuje obveza plaćanja komunalne naknade i iznosa komunalne naknade po četvornome metru površine nekretnine [kn (kuna/m2)].

(5) Ništavo je rješenje o komunalnoj naknadi koje nema sadržaj propisan stavkom 3. ovoga   
 članka

(6) Rješenje o komunalnoj naknadi iz stavka 1. ovoga članka donosi se i ovršava u postupku i na način propisan zakonom kojim se uređuje opći odnos između poreznih obveznika tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drugačije.

Članak 25.

(1) Protiv rješenja o komunalnoj naknadi i rješenja o njegovoj ovrsi te rješenja o obustavi postupka, može se izjaviti žalba o kojoj odlučuje upravno tijelo Ličko-senjske županije   
nadležno za poslove komunalnog gospodarstva.

Članak 26.

(1) U objektima koji se koriste kao stambeni i kao poslovni prostor, naknada se obračunava   
 posebno za stambeni, a posebno za poslovni prostor.

(2) U objektima koji se koriste kao proizvodni i kao poslovni prostor za ostale namjene, naknada   
se obračunava posebno za proizvodni, a posebno za poslovni prostor za ostale namjene.

XIII. PRIJELAZNE I ZAVRŠNE ODREDBE

Članak 27.

(1) Stupanjem na snagu ove Odluke stavlja se izvan snage Odluka o komunalnoj naknadi („Službeni vjesnik Grada Otočca“ broj 501, 4/04.,3/08.,5/09.,5/12.,4/14.,2/15.,4/17).

Članak 28.

(1) Ova Odluka stupa na snagu osmog dana od dana objave u „Službenom vjesniku Grada   
Otočca“.

KLASA: 363-03/19-01/03

URBROJ: 2125/02-01-19- 3

Otočac, 19. lipnja 2019. Predsjednik dr.sc.Branislav Šutić, prof., v.r.

Na temelju članka 98. Zakona o komunalnom gospodarstvu („Narodne novine“ br. 68/18, 110/18-Odluka) i članka 26. Statuta Grada Otočca („Službeni vjesnik Grada Otočca br. 1/13., 1/16.,2/18.,1/19), Gradsko vijeće Grada Otočca, dana 19. 06. 2019. godine, donosi

O D L U K U

o vrijednosti boda (B) komunalne naknade

Članak 1.

Vrijednost boda komunalne naknade (B) koja je osnova za obračun visine komunalne naknade na području Grada Otočca iznosi 4,20 kuna po četvornom metru korisne površine godišnje, odnosno 0,35 kuna po četvornom metru površine mjesečno.

Članak 2.

Ova Odluka stupa na snagu osmog dana od dana objave u Službenom vjesniku Grada Otočca, a primjenjuje se od 01.01.2020. godine.

Članak 3.

Danom stupanja na snagu ove Odluke prestaje važiti Odluka o vrijednosti boda za utvrđivanje

visine komunalne naknade (Službeni vjesnik Grada Otočca broj 5/01.).

KLASA:363-05/19-01/02

URBROJ:2125/02-01-19-3

Otočac, 19. lipnja 2019.

Predsjednik

dr.sc.Branislac Šutić, prof., v.r.